În ianuarie importurile s-au redus cu 4,8%, față de ianuarie 2023, iar exporturile au scăzut cu 1,3%, deficitul comercial fiind mai mic cu 15,5%, ajungând la aproape 2 mld euro, comparativ cu aceeași lună din 2023.
Exporturile României au scăzut în ianuarie 2024 cu 1,3%, la 7,1 miliarde euro, iar importurile au scăzut cu 4,8%, la 9 miliarde euro, faţă de luna ianuarie 2023, arată datele publicate luni de Institutul Naţional de Statistică (INS).
"Deficitul balanţei comerciale (FOB/CIF) în luna ianuarie 2024 a fost de 1,958 miliarde euro, mai mic cu 359 milioane euro (-15,5%) decât cel înregistrat în luna ianuarie 2023", arată datele INS.
În ianuarie s-au importat alimente de 900 mil. euro
De remarcat creșterea continuă a importurilor de produse alimentare care au ajuns să aibă o pondere de 10% din total importuri în inauarie 2024, în timp ce exporturile de alimente s-au redus cu -2%, ponderea lor reducându-se la 4% din total exporturi. Valoarea importurilor alimentare au urcat în ianuarie la aproape 900 milioane euro, deficitul fiind de 375 milioane euro.
În luna ianuarie 2024, ponderi importante în structura exporturilor şi importurilor sunt deţinute de grupele de produse: maşini şi echipamente de transport (47,3% la export şi 35,9% la import) şi alte produse manufacturate (29,6% la export şi 27,9% la import).
Valoarea schimburilor intra-UE27 de bunuri în luna ianuarie 2024 a fost de 5,260 miliarde euro la expedieri şi de 6,663 miliarde euro la introduceri, reprezentând 74,2% din total exporturi şi 73,7% din total importuri.
Valoarea schimburilor extra-UE27 de bunuri în luna ianuarie 2024 a fost de 1,824 miliarde euro la exporturi şi de 2,379 miliarde euro la importuri, reprezentând 25,8% din total exporturi şi 26,3% din total importuri.
***